الصحراء من توابث الأمة المغربية ، المهم بزز من الواحد هي من توابث الأمة، ولن نتنازل قيد أنملة على أي ذرة رمل من رمالها، إلى غير ذلك من الجمل الرنانة لي كبرونا بيها، لكن فالواقع الديبلوماسية المغربية لي من المفروض أن المغرب كياخد صراع سلمي عبر المفاوضات وتحكيم الأمم المتحدة حول صحرائه، واخا هو كتجي شوية غريبة تتفاوض مع جوج كياطن من أجل شي حاجة ديالك، ولكن هانية عين ماشافت قلب ماوجع، فالواقع الديبلوماسية المغربية وبعض القرارات المفرطة فالوطنية الصادرة عن بعض المسؤولين، كتخلي الواحد مايصدقش هاد النوع من الأخبار كاع، بقوة كيجيك الأمر جد عبثي. فمثلا طغى هاد اليوماين خبر توقيف شركة إيكيا وكاين لي قال بدعوى أنها سويدية وبحكم أن السويد البرد والملل مالقاو مايدار باش يفرغوا على تأنيب الضمير الأوروبي لي كياكلهم بغاو يعتارفو بجمهورية الصحراء الغربية، واخا الخبر الصراحة ممأكدش منو وجاني غريب، إلى أنه غير مستبعد خصوصا الى كانت المبادرة فردية من قبل شي حد، بحال لي وقع مع أميناتو حيدر لي عمرنا سمعناها حتى فجأة ولات حقوقية مشهورة عالميا، ومناضلة توجت بجوائز فالمحافل العالمية لدفاعها المستميت على حقوق لينسان فالصحراء، لحد الآن الخبر أغرب من أن يستوعبه العقل ومعامن مع إيكيا، طبعا بحكم أن المتجر ديالها راه تقاد فراه غادي يحل لأن القضية فيها شلا موكة وفيها شركة هولاندية كبيرة عالميا، ومولاها واحد من أثرى رجال العالم، يعني راه غي شي لعيبة تما وغادي يفتح لمحال وينافس ماحالات خرى ويغزو السوق المغربية كيما دار فالعالم. أما إلى كان الأمر بصح فراه الصراحة أغبى قرار يمكن تخاد فتاريخ الديبلوماسية المغربية، أولا الشركة حاليا تعتبر هولاندية، ومولاها هو لي سويدي ورغم أنه من أغنى شخصيات العالم فراه الساط معروف عليه أنه كيعيش بحال شي معلم ، بنفس الطوموبيل فولفو لي شرا تلاتين عام هادي، الأتاث ديالو من المحل عندو ومركبو هو، وكيعاودو عليه شي لعيبات ديال التقشف فالعيش مقارنة بالقرة لي كيملك ، فراه من العبث تهدد بحال هادا تسدليه المحل بسبب مشكل ديبلوماسي مع بلادو، لي أصلا ماعايش فيها عايش فسويسرا وغي تزاد فيها أما أصلو ألماني، ببساطة لامنطقية فالتصرف نهائيا لدرجة واخا يكون بصح مايقدرش عقل عاقل يستوعبوا. وملي قرر المغرب يسيفط ممثلين عليه للسويد يحلو الموشكيل مسيفط وفد من بينهم من قاموا بأكبر المشاكل فأحزابهم وفالمغرب فالسنوات الأخيرة لدرجة ردو الساحة السياسية فالمغرب موشكيل كبير،لشكر ماتسيفطوش حتى للعزو، الى فتيليه الطهارة ديال شي جاركم فراك غي تعديتي على راسك ماحساك تسيفطوا يمثل المغرب ديبلوماسيا فقضية من أهم القضايا الوطنية، أما خونا شباط من التجمعات الخطابية فالرشيدية وكشف العلاقات الغرامية بين الوزراء ، لمناقشة السويديين فالقرار لي باغين يتاخدوه بشأن الصحرا، والعبث الأكبر هو فيناهوما صحراوا من هادشي ، شباط حدو يدافع على دخول زليليك للمجال الحضاري آش بينو وبين شي سويد، تخاف غي يديروك يما شي رياضيين مغاربة غي كيوصلوا تم ويحركوا، أو يتحولوا للاجيئين سوريين. 
المغرب والصحراء وايكيا والسويد: العبث الأكبر هو فيناهوما صحراوا من هادشي. شباط يدافع على دخول زليليك للمجال الحضاري آش بينو وبين شي سويد وتخاف غي يديروك يما شي رياضيين ويتحولو للاجيئين سوريين